Jesperhus slutter sæsonen med udsolgt efterårsferie.

20.000 gæster overnatter i efterårsferien i Jesperhus på Mors, og dermed er årets uge 42 den bedste i ferieparkens historie, som melder alt udsolgt. - Det har været en fantastisk efterårsferie med fuldt hus, siger Peter Overgaard, der er direktør for Jesperhus. Ifølge direktøren er det blandt andet det gode vejr, som har lokket de mange gæster til ferieparken. - Og så er det klar, at vores nye HUGO’s Badeland har haft en effekt, ligesom vores show med den nye figur Dr. Træls også er noget af det, børnene har villet have med inden sæsonafslutningen, siger han. Inden efterårsferien havde ferieparken købt 1500 græskar til de mindre gæster. Men med de mange besøgende har de været nødt til at investere i endnu flere. I alt har 220.000 besøgende været i Jesperhus i denne sæson, som slutter søndag 21. oktober.